CELEX: 52021PC0211
Language: sk
Date: 2021-04-29
Title: Návrh VYKONÁVACIE ROZHODNUTIE RADY, ktorým sa Dánsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES

EURÓPSKA KOMISIA
            V Bruseli29. 4. 2021
            COM(2021) 211 final
            2021/0110(NLE)
            Návrh
            VYKONÁVACIE ROZHODNUTIE RADY, 
            ktorým sa Dánsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Zdaňovanie energetických výrobkov a elektriny v Únii sa upravuje smernicou Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                     1
                   (ďalej len „smernica o zdaňovaní energie“ alebo „smernica“).
               
               
                  Podľa článku 19 ods. 1 smernice, popri ustanovení stanovených najmä v jej článkoch 5, 15 a 17, môže Rada na návrh Komisie ktorémukoľvek členskému štátu jednomyseľne povoliť zavedenie ďalších oslobodení od zdanenia alebo daňových úľav, pokiaľ ide o úroveň zdaňovania, z osobitných politických dôvodov.
               
               
                  Na základe vykonávacieho rozhodnutia Rady 2015/993/EÚ z 19. júna 2015
                     2
                   sa už Dánsku povolilo uplatňovať zníženú sadzbu dane z elektriny priamo dodávanej plavidlám iným ako športovým plavidlám
                     3
                  , kotviacim v prístavoch (ďalej len „elektrina z pobrežnej elektrickej siete“).
               
               
                  Cieľom tohto návrhu je predĺžiť uvedené povolenie podľa žiadosti Dánska, keďže platnosť súčasnej výnimky uplynie 18. júna 2021.
               
               
                  Dánske orgány listom z 5. mája 2020 informovali Komisiu o svojom zámere predĺžiť súčasné opatrenie do 17. júna 2027. Listom zo 16. februára 2021 boli poskytnuté ďalšie informácie.
               
               
                  Dánske orgány majú v úmysle naďalej uplatňovať na elektrinu z pobrežnej elektrickej siete zníženú sadzbu spotrebnej dane z elektrickej energie vo výške 0,4 øre na kWh (približne 0,535 EUR na MWh
                     4
                  ). Navrhovaná sadzba dane bola v čase podania žiadosti v súlade s minimálnou sadzbou zdaňovania elektriny používanej na podnikateľské účely, ktorá je stanovená v smernici 2003/96/ES. V článku 13 smernice sa stanovuje prípustná odchýlka 5 % v prípade členských štátov, ktoré neprijali euro.
               
               
                  Treba pripomenúť, že v článku 13 smernice o zdaňovaní energie sa členským štátom ukladá povinnosť raz do roka skontrolovať, či sú sadzby dane vyjadrené v národných menách v súlade s minimálnymi sadzbami uvedenej smernice. Pri tomto postupe sa používajú výmenné kurzy zverejnené v Úradnom vestníku Európskej únie v prvý pracovný deň mesiaca október. Členské štáty môžu zachovať sumy zdaňovania platné v čase ročnej úpravy, len ak sumy úrovne zdaňovania vyjadrené v eurách sú vyššie o menej ako 5 % alebo 5 EUR oproti úrovni zdaňovania vyjadrenej v národnej mene, pričom rozhodujúca je nižšia suma.
               
               
                  Požadované obdobie platnosti výnimky je od 18. júna 2021 do 17. júna 2027, predstavuje pokračovanie súčasnej výnimky a neprekračuje maximálne obdobie povolené v článku 19 smernice o zdaňovaní energie.
               
               
                  Cieľom zníženia dane je podporiť využívanie elektrickej energie z pobrežnej elektrickej siete. Používanie tejto elektriny sa považuje za spôsob uspokojovania energetických potrieb plavidiel kotviacich v prístavoch, ktorý je v porovnaní so spaľovaním lodných palív týmito plavidlami menej škodlivý pre životné prostredie. Opatrením sa znížia emisie látok znečisťujúcich ovzdušie z kotviacich plavidiel.
               
               
                  Úľava spočíva v znížení dane z energie uplatniteľnej na elektrinu z pobrežnej elektrickej siete z inak platnej úrovne 89,2 øre/kWh (sadzba z roku 2020) na 0,4 øre/kWh.
               
               
                  Na druhej strane, podľa článku 14 ods. 1 písm. c) smernice o zdaňovaní energie sú členské štáty povinné oslobodiť od dane energetické výrobky používané na výrobu elektriny – a elektrinu vyrábanú – na palube lodí kotviacich v prístavoch. Podľa článku 15 ods. 1 písm. f) smernice môžu oslobodiť od dane aj elektrinu vyrábanú na palube lodí na účely plavby vo vnútrozemských vodách. Dánsko potvrdilo transpozíciu uvedeného voliteľného oslobodenia.
               
            
            
               Dánsko má v úmysle uplatňovať zníženú sadzbu dane z elektrickej energie na všetky dodávky elektriny z pobrežnej elektrickej siete s napätím najmenej 380 V plavidlám využívaným v obchodnej lodnej doprave. Túto hranicu považujú dánske orgány za primeranú na zabezpečenie toho, aby sa navrhované zníženie vzťahovalo na prevažnú väčšinu plavidiel využívaných v medzinárodnej doprave a väčšie plavidlá využívané vo vnútroštátnej doprave. Ide o plavidlá, ktoré sa pokladajú za pôvodcu najväčšej časti emisií zapríčinených prevádzkou pomocných motorov na palube plavidiel kotviacich v prístavoch. Úľava sa neuplatňuje, ak sa daná loď používa na súkromné účely, prípadne ak je dlhodobo odstavená alebo vyradená z prevádzky.
            
            
               
                  Plavidlá však nemajú povinnosť používať elektrinu z pobrežnej elektrickej siete.
               
            
            
               Dánske orgány považujú opatrenie z hľadiska hospodárskej súťaže za neutrálne, keďže je dostupné všetkým lodiam (okrem lodí určených na súkromné použitie) kotviacim v dánskych prístavoch.
            
            
               Dánske orgány usudzujú, že daňová úľava uplatňovaná v prípade elektriny z pobrežnej elektrickej siete nevytvára významnú konkurenčnú výhodu pre prevádzkovateľov plavidiel využívajúcich elektrinu z pobrežnej elektrickej siete voči prevádzkovateľom využívajúcim výrobu elektriny na palube. Dokonca ani úplné oslobodenie od dane by vo väčšine prípadov neznížilo prevádzkové náklady na elektrinu z pobrežnej elektrickej siete na úroveň, ktorá by bola nižšia ako prevádzkové náklady výroby elektriny na palube.
            
            
               Dánske orgány informovali Komisiu, že očakávajú, že daňová úľava bude mať za následok ročné daňové výdavky približne 15 miliónov DKK (2 milióny EUR). Predpoklad je založený na odhadovanej spotrebe elektrickej energie výletných lodí v dánskych prístavoch v roku 2008 vo výške približne 16,9 milióna kWh, čo zodpovedá ročným rozpočtovým výdavkom vo výške 15 miliónov DKK. Dánske orgány uvádzajú, že vyjadrenia o využívaní elektriny z pobrežnej elektrickej siete sú veľmi neisté.
            
         
         
            
               Opatrenie sa poskytuje vo forme daňovej úľavy, ktorou sa zníži daňové zaťaženie na dotknutý typ elektrickej energie.
            
            
               •Súlad s existujúcimi ustanoveniami v tejto oblasti politiky
            
            
               
                  Zdaňovanie elektriny sa upravuje v smernici 2003/96/ES, a najmä v jej článku 10. V článku 14 ods. 1 písm. c) sa stanovuje povinné oslobodenie od dane v prípade energetických výrobkov na účely námornej plavby, ako aj elektriny vyrábanej na palube plavidla. Článkami 5, 15 a 17 sa stanovuje možnosť členských štátov uplatňovať odstupňovanie daní vrátane oslobodenia od daní a daňových úľav na určité použitia elektrickej energie. Týmito ustanoveniami ako takými sa však nestanovuje znížené zdaňovanie elektriny z pobrežnej elektrickej siete.
               
               
                  Opatrenie predstavuje štátnu pomoc a patrí do rozsahu pôsobnosti právnych predpisov EÚ v tejto oblasti, najmä do rozsahu pôsobnosti nariadenia Komisie (EÚ) č. 651/2014
                     5
                  .
               
            
            
               Ustanovenia smernice o zdaňovaní energie
            
            
               
                  Posúdenie opatrenia podľa článku 19 smernice 2003/96/ES
               
               
                  Článok 19 ods. 1 prvý pododsek smernice znie takto:
               
               
                  Okrem ustanovení stanovených v predchádzajúcich článkoch, najmä v článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
               
               
                  Prostredníctvom predmetnej daňovej úľavy sa dánske orgány usilujú dosiahnuť cieľ spočívajúci v podpore takého spôsobu uspokojovania energetických potrieb lodí kotviacich v prístavoch, ktorý je menej škodlivý pre životné prostredie, a prispieť tak k zlepšeniu kvality miestneho ovzdušia. Komisia už odporučila využívanie elektriny z pobrežnej elektrickej siete ako alternatívu k výrobe elektriny na palube kotviacich plavidiel, a uznala tak jej výhody z hľadiska ochrany životného prostredia
                     6
                  .
               
               
                  O možnosti zavedenia priaznivejšieho daňového zaobchádzania v prípade elektriny z pobrežnej elektrickej siete možno uvažovať na základe článku 19 smernice, keďže jeho účelom je umožniť členským štátom, aby z osobitných politických dôvodov zaviedli ďalšie oslobodenie od dane alebo daňové úľavy.
               
               
                  Dánsko požiadalo o uplatňovanie opatrenia na maximálne obdobie umožnené článkom 19 ods. 2, t. j. 6 rokov. Obdobie uplatňovania výnimky by malo byť v zásade dostatočne dlhé na to, aby prevádzkovateľov prístavov a dodávateľov elektriny neodradilo od toho, aby s potrebnými investíciami do zariadení na zásobovanie elektrinou z pobrežnej elektrickej siete pokračovali alebo s nimi začali. Toto obdobie poskytne právnu istotu aj prevádzkovateľom lodí, ktorí musia plánovať svoje investície do palubného vybavenia.
               
            
            
               Výnimka by však nemala ohroziť budúci vývoj existujúceho právneho rámca a mala by zohľadňovať nadchádzajúcu revíziu smernice o zdaňovaní energie a možnosť, že Rada prijme právny akt na základe návrhu Komisie na zmenu smernice o zdaňovaní energie. Takéto preskúmanie nadväzuje na hodnotenie smernice o zdaňovaní energie
                  7
                a závery Rady o rámci EÚ pre zdaňovanie energie z 28. novembra 2019
                  8
               . Rada vo svojich záveroch vyzvala Komisiu, aby analyzovala a vyhodnotila prípadné možnosti s cieľom včas zverejniť návrh na revíziu smernice o zdaňovaní energie. Rada takisto vyzvala Komisiu, aby venovala osobitnú pozornosť rozsahu pôsobnosti smernice, minimálnym sadzbám, konkrétnym daňovým úľavám a oslobodeniam od daní.
            
            
            
               Za daných okolností sa zdá vhodné udeliť povolenie na požadované obdobie, avšak platnosť výnimky by mala byť podriadená nadobudnutiu účinnosti všeobecných ustanovení v tejto oblasti skôr ako v júni 2027.
            
            
            
               
                  Pravidlá štátnej pomoci
               
               
                  Znížená sadzba dane vo výške 0,4 øre na kWh (približne 0,535 EUR na MWh
                     9
                  ), ktorú majú v úmysle uplatňovať dánske orgány, bola v čase podania žiadosti v súlade s minimálnou sadzbou zdaňovania elektriny používanej na podnikateľské účely, ktorá je stanovená v smernici 2003/96/ES.
               
               
                  Zdá sa, že toto opatrenie teda patrí do pôsobnosti článku 44 nariadenia Komisie (EÚ) č. 651/2014, v ktorom sa stanovujú podmienky, za akých môže byť pomoc vo forme úľav na environmentálnych daniach podľa smernice 2003/96/ES oslobodená od povinnosti notifikovať štátnu pomoc. V tomto štádiu však nie je možné stanoviť, či sú všetky podmienky stanovené v uvedenom nariadení splnené a či návrh vykonávacieho rozhodnutia Rady nemá vplyv na povinnosť členského štátu zabezpečiť súlad s pravidlami štátnej pomoci, a najmä, v prípade oslobodenej pomoci, s nariadením Komisie (EÚ) č. 651/2014.
               
            
            
               •Súlad s ostatnými politikami Únie
            
            
               
                  Politika v oblasti životného prostredia a zmeny klímy
               
            
         
         
            
               
                  Navrhované opatrenie sa týka najmä politiky EÚ v oblasti životného prostredia a zmeny klímy. Keďže toto opatrenie pomôže obmedziť spaľovanie lodných palív na palube plavidiel v prístavoch, prispeje k cieľu zlepšenia kvality miestneho ovzdušia a zníženia hluku. V článku 13 smernice 2008/50/ES o kvalite okolitého ovzdušia
                     10
                   sa od členských štátov vyžaduje, aby zabezpečili, aby boli úrovne viacerých látok znečisťujúcich ovzdušie nižšie ako limitné hodnoty, cieľové hodnoty a iné normy kvality ovzdušia stanovené v uvedenej smernici. Na základe týchto povinností musia členské štáty nájsť v prípade potreby riešenia takých problémov, ako sú emisie z lodí kotviacich v prístavoch, a je pochopiteľné, že v prístavoch konfrontovaných s uvedenými problémami sa využívanie elektriny z pobrežnej elektrickej siete podporuje ako súčasť celkovej stratégie pre kvalitu ovzdušia. Využívanie elektriny z pobrežnej elektrickej siete sa podporuje aj podľa smernice (EÚ) 2016/802
                     11
                  , ktorou sa upravuje obsah síry v lodných palivách. Prispelo by to aj k splneniu požiadaviek na ukladanie dusíka v zmysle smernice 92/43/EHS o ochrane prirodzených biotopov a voľne žijúcich živočíchov a rastlín. V tejto súvislosti dánske orgány očakávajú, že miestne emisie látok znečisťujúcich ovzdušie (NOx, SOx, PM10, PM2,5) pochádzajúce z výroby elektrickej energie na palube výletných lodí by sa mohli výrazne znížiť, a to maximálne o 90 %, keďže niektoré pomocné a záložné energetické systémy nemožno vypnúť.
               
               
                  Energetická politika
               
               
                  Opatrenie je v súlade so smernicou 2014/94/EÚ o zavádzaní infraštruktúry pre alternatívne palivá
                     12
                  , ktorá sa zaoberá otázkou inštalovania pobrežných zariadení na dodávanie elektrickej energie v prístavoch, kde je dopyt po takýchto zariadeniach a náklady nie sú neprimerané v porovnaní s prínosmi vrátane prínosov pre životné prostredie. Takisto sa považuje za cieľ spoločného záujmu pre poskytnutie štátnej pomoci podľa článku 107 ods. 1 ZFEÚ
                     13
                  .
               
               
                  Na tomto mieste treba pripomenúť, že významným dôvodom nepriaznivého konkurenčného postavenia elektriny z pobrežnej elektrickej siete je to, že jej alternatíva, t. j. elektrina vyrábaná na palube plavidiel v čase, keď sa nachádzajú v námorných prístavoch, je v súčasnosti úplne oslobodená od dane: od dane sú oslobodené nielen lodné palivá spaľované pri výrobe elektriny, čo zodpovedá bežnej situácii podľa článku 14 ods. 1 písm. a) smernice 2003/96/ES, ale aj samotná elektrina vyrábaná na palube plavidiel [pozri článok 14 ods. 1 písm. c) smernice 2003/96/ES]. Hoci toto posledné oslobodenie sa dá len ťažko považovať za zlučiteľné s cieľmi Únie v oblasti životného prostredia, zohľadňuje praktické aspekty. Zdanenie elektriny vyrábanej na palube by si v skutočnosti vyžadovalo vyhlásenie vlastníka – často usadeného v tretej krajine – alebo prevádzkovateľa plavidla o množstve spotrebovanej elektriny. V uvedenom vyhlásení by sa ďalej musel určiť podiel elektriny spotrebovanej v pobrežných vodách členského štátu, v ktorom je daň splatná. Vyhotovovanie takýchto vyhlásení pre každý členský štát, ktorého teritoriálnych vôd sa to týka, by pre vlastníkov plavidiel znamenalo obrovskú administratívnu záťaž. Za týchto okolností môže byť odôvodnené nepenalizovať menej znečisťujúcu alternatívu, ktorú predstavuje elektrina z pobrežnej elektrickej siete, tak, že sa Dánsku povolí uplatňovať zníženú sadzbu dane.
               
               
                  Dopravná politika
               
               
                  Opatrenie je v súlade s odporúčaním Komisie 2006/339/ES týkajúcim sa podpory využívania pobrežnej elektrickej siete pre lode kotviace v prístavoch Spoločenstva
                     14
                   a s oznámením Komisie „Strategické ciele a odporúčania pre politiku EÚ v oblasti námornej dopravy“
                     15
                  .
               
               
                  Vnútorný trh a spravodlivá hospodárska súťaž
               
               
                  Z hľadiska vnútorného trhu a spravodlivej hospodárskej súťaže sa opatrením len zmenšuje existujúca daňová deformácia medzi obomi konkurenčnými zdrojmi elektriny pre lode v kotviskách, t. j. výrobou elektriny na palube a elektrinou z pobrežnej elektrickej siete, ktorá je spôsobená oslobodením lodných palív od dane.
               
               
                  Dánske orgány nezaznamenali výrazné zmeny vo výbere prístavov vlastníkmi lodí súvisiace s dostupnosťou zariadení na zásobovanie elektrinou z pobrežnej elektrickej siete. V súčasnosti využívajú elektrinu z pobrežnej elektrickej siete najmä trajekty a rybárske plavidlá. Dánske orgány okrem toho uvádzajú, že nákladné lode do určitej miery využívajú elektrinu z pobrežnej elektrickej siete, to ale najmä vtedy, keď sú v prístave dlhšie. Dánske orgány uvádzajú, že v dánskych prístavoch ešte nie sú zariadenia určené pre veľké lode, ako sú výletné alebo kontajnerové lode, ktoré využívajú elektrinu z pobrežnej elektrickej siete.
               
               
                  Keďže schéma zníži náklady lodí, ovplyvní obchod medzi členskými štátmi. Vplyv sa však odhaduje ako minimálny, keďže to, či lode zastavia v dánskych prístavoch, závisí od preferencií cestujúcich a miesta určenia nákladov.
               
               
                  Dánske orgány okrem toho považujú schému za neutrálnu z hľadiska hospodárskej súťaže, pretože prístup k elektrickej energii z pobrežnej elektrickej siete bude otvorený pre všetky plavidlá, ktoré spĺňajú uvedené podmienky a zastavia sa v dánskych prístavoch bez ohľadu na ich vlajku a bez toho, aby to viedlo k výhodnejšiemu daňovému zaobchádzaniu s vnútroštátnymi hospodárskymi subjektmi v porovnaní s ich konkurentmi z iných členských štátov EÚ.
               
               
                  Obmedzenie uplatňovať zníženú sadzbu dane na dodávky elektriny z pobrežnej elektrickej siete s napätím najmenej 380 V pre plavidlá by sa mohlo považovať za deformáciu trhu. V praxi však neexistuje zásobovanie komerčných plavidiel elektrickou energiou z pobrežnej elektrickej siete s napätím menším ako 380 voltov, elektrická energia tohto napätia sa dodáva len malým športovým plavidlám.
               
               
                  Pokiaľ ide o hospodársku súťaž medzi prístavmi, možno očakávať, že akýkoľvek prípadný vplyv na obchod medzi členskými štátmi, ktorý by mohol vzniknúť, ak by plavidlá upravili svoje trasy z dôvodu možnosti spotrebovávať elektrinu z pobrežnej elektrickej siete so zníženou sadzbou dane, bude zanedbateľný. V situácii, keď (ako bolo predtým uvedené) sa napriek daňovej úľave využívanie elektriny z pobrežnej elektrickej siete minimálne v krátkodobom horizonte pravdepodobne nestane hospodárnejšie ako výroba elektriny na palube, nie je ani pravdepodobné, že táto daňová úľava na elektrinu z pobrežnej elektrickej siete významne naruší hospodársku súťaž medzi prístavmi tým, že plavidlá navedie na zmenu trasy v závislosti od dostupnosti takejto možnosti.
               
               
                  Pokiaľ nenastanú významné zmeny v súčasnom rámci a situácii, je vzhľadom na časový rámec, na ktorý sa navrhuje predĺžiť povolenie na uplatňovanie zníženej sadzby dane, nepravdepodobné, že by sa analýza vykonaná v predchádzajúcich odsekoch zmenila pred dátumom skončenia platnosti tohto opatrenia.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 19 smernice Rady 2003/96/ES.
               
            
            
               •Subsidiarita (v prípade inej ako výlučnej právomoci)
            
            
               
                  Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci Európskej únie v zmysle článku 3 ZFEÚ.
               
               
                  Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na predkladané vykonávacie rozhodnutie neuplatňuje. V každom prípade, keďže tento akt nie je návrhom legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
               
            
         
         
            
               •Proporcionalita
            
            
               
                  Návrh je v súlade so zásadou proporcionality. Daňová úľava neprekračuje rámec nevyhnutný na dosiahnutie príslušného cieľa.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady. V článku 19 smernice 2003/96/ES sa stanovuje iba tento druh opatrenia.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Opatrenie si nevyžaduje hodnotenie existujúcich právnych predpisov.
               
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Dánsko, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Tento návrh sa týka povolenia pre konkrétny členský štát na jeho vlastnú žiadosť a nevyžaduje si posúdenie vplyvu.
               
               
                  Informácie, ktoré Dánsko poskytlo, naznačujú, že opatrenie bude mať obmedzený vplyv na daňové príjmy. Presnejšie sa podľa dánskych orgánov v nasledujúcich rokoch na základe odhadov daňových výdavkov vyplývajúcich z opatrenia očakáva strata 15 miliónov DKK ročne.
               
               
                  Z historických dôvodov veľký počet obchodných prístavov v Dánsku poskytoval plavidlám elektrinu z pobrežnej elektrickej siete. Dánske orgány zistili, že v niekoľkých posledných rokoch viacero prístavov nainštalovalo a plánuje inštalovať zariadenia pre väčšie plavidlá, ako sú trajekty, ktoré sa plavia na pravidelných medzinárodných a vnútroštátnych trasách. Platí to aj pre výletné lode v medzinárodnej doprave. Niektoré dánske prístavy takisto zriadili mobilné pobrežné elektrárne pre nákladné lode. Trajekty a výletné lode si vyžadujú nové zariadenia infraštruktúry na zabezpečenie dostatočného množstva energie.
               
               
                  Dánske orgány odhadujú, že opatrenie bude mať výrazne priaznivý vplyv na dosiahnutie cieľov Dánska v oblasti životného prostredia, a predovšetkým na zlepšenie kvality ovzdušia v súlade so smernicou 2008/50/ES o kvalite okolitého ovzdušia a čistejšom ovzduší v Európe. Využívanie elektriny z pobrežnej elektrickej siete viedlo k zníženiu emisií oxidu siričitého, oxidov dusíka, tuhých častíc a oxidov uhlíka. Plný potenciál opatrenia sa nedosiahol, keďže treba drahé vybavenie tak na nábreží, ako aj na lodiach.
               
            
            
               •Regulačná vhodnosť a zjednodušenie
            
            
               
                  Týmto opatrením sa nestanovuje zjednodušenie. Opatrenie je výsledkom žiadosti, ktorú predložilo Dánsko, a týka sa iba tohto členského štátu.
               
            
            
               •Základné práva
            
            
               
                  Opatrenie nemá žiadny vplyv na základné práva.
               
            
         
         
            
               4.VPLYV NA ROZPOČET
            
            
               
                  Opatrenie nepredstavuje pre Úniu finančnú ani administratívnu záťaž. Návrh preto nemá vplyv na rozpočet Únie.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Plán vykonávania nie je potrebný. Tento návrh sa týka povolenia na daňovú úľavu pre konkrétny členský štát na jeho vlastnú žiadosť. Poskytuje sa na obmedzené obdobie do 17. júna 2027. Uplatniteľná sadzba dane bude musieť byť v súlade s minimálnou úrovňou zdanenia stanovenou v smernici o zdaňovaní energie. Opatrenie bude možné hodnotiť v prípade žiadosti o jeho predĺženie po uplynutí obdobia platnosti.
               
            
            
               •Vysvetľujúce dokumenty (v prípade smerníc)
            
            
               
                  Návrh si nevyžaduje vysvetľujúce dokumenty k transpozícii.
               
            
            
               •Podrobné vysvetlenie konkrétnych ustanovení návrhu
            
            
               
                  V článku 1 sa stanovuje, že Dánsko bude môcť uplatňovať zníženú sadzbu dane z elektriny na elektrinu priamo dodávanú plavidlám iným ako športovým plavidlám, kotviacim v dánskych prístavoch (ďalej len „elektrina z pobrežnej elektrickej siete“). Sadzba dane musí byť v súlade s minimálnou úrovňou zdanenia elektriny používanej na podnikateľské účely, ktorá je stanovená v predmetnej smernici. Dodávky elektriny za zníženú sadzbu nebudú možné pre športové plavidlá vymedzené v článku 14 ods. 1 písm. c) druhom pododseku smernice 2003/96/ES.
               
               
                  V článku 2 sa stanovuje, že požadované povolenie sa udeľuje s účinnosťou od 18. júna 2021, v priamej nadväznosti na vykonávacie rozhodnutie Rady 2015/993/EÚ, do 17. júna 2027, na maximálne obdobie šiestich rokov povolené smernicou, ako o to požiadalo Dánsko.
               
            
            
               2021/0110 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Dánsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  16
               , a najmä na jej článok 19,
            
            
               so zreteľom na návrh Európskej komisie,
            
            
               keďže:
            
            
               (1)Vykonávacím rozhodnutím Rady 2015/993/EÚ
                  17
                sa Dánsku do 18. júna 2021 v súlade s článkom 19 smernice 2003/96/ES povolilo uplatňovať zníženú sadzbu dane z elektriny priamo dodávanej plavidlám iným ako športovým plavidlám kotviacim v prístave (ďalej len „elektrina z pobrežnej elektrickej siete“).
            
         
         
            
               (2)Listom z 5. mája 2020 Dánsko požiadalo o povolenie pokračovať v uplatňovaní zníženej sadzby dane z elektriny na elektrinu z pobrežnej elektrickej siete podľa článku 19 smernice 2003/96/ES. Dánske orgány poskytli doplňujúce informácie listom zo 16. februára 2020.
            
            
               (3)Cieľom zníženej sadzby dane, ktorú Dánsko zamýšľa uplatňovať, je výraznejšia podpora využívania elektriny z pobrežnej elektrickej siete. Využívanie tejto elektriny sa považuje za spôsob uspokojovania energetických potrieb plavidiel kotviacich v prístavoch, ktorý je menej škodlivý pre životné prostredie než spaľovanie lodných palív týmito plavidlami.
            
            
               (4)Keďže využívaním elektriny z pobrežnej elektrickej siete sa zabraňuje emisiám látok znečisťujúcich ovzdušie pochádzajúcich zo spaľovania lodných palív, prispieva sa tým k zlepšeniu kvality miestneho ovzdušia v prístavných mestách a k zníženiu hluku. Očakáva sa preto, že pokračovanie uplatňovania zníženej sadzby dane z elektriny z pobrežnej elektrickej siete prispeje k plneniu cieľov politík Únie v oblasti ochrany životného prostredia, zdravia a klímy.
            
            
               (5)Udelením povolenia Dánsku, aby na elektrinu z pobrežnej elektrickej siete naďalej uplatňovalo zníženú sadzbu dane, sa neprekročí rámec toho, čo je nevyhnutné na zvýšenie miery používania tejto elektriny, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z toho istého dôvodu a vzhľadom na súčasnú pomerne nízku mieru preniknutia tejto technológie na trh znížená sadzba dane v období jej uplatňovania pravdepodobne nepovedie k významnému narušeniu hospodárskej súťaže, a teda nebude mať nepriaznivý vplyv na riadne fungovanie vnútorného trhu.
            
            
               (6)Každé povolenie udelené podľa článku 19 ods. 2 smernice 2003/96/ES musí byť prísne časovo obmedzené. S cieľom zabezpečiť, aby bolo obdobie platnosti povolenia dostatočne dlhé na to, aby príslušné hospodárske subjekty neodradilo od uskutočnenia potrebných investícií, je vhodné povolenie udeliť do 17. júna 2027. Povolenie by sa však malo prestať uplatňovať odo dňa uplatňovania akýchkoľvek všeobecných ustanovení o daňových zvýhodneniach pre elektrinu z pobrežnej elektrickej siete, ktoré prijme Rada podľa článku 113, alebo akýchkoľvek iných príslušných ustanovení Zmluvy o fungovaní Európskej únie, ak by takéto ustanovenia nadobudli účinnosť pred 17. júnom 2027.
            
            
               (7)S cieľom poskytnúť právnu istotu prevádzkovateľom prístavov a lodí a zabrániť možnému zvýšeniu administratívnej záťaže pre distribútorov a ďalších distribútorov elektriny by sa požadované povolenie malo udeliť tak, aby sa priamo nadviazalo na opatrenia uplatňované predtým na základe vykonávacieho rozhodnutia 2015/993/EÚ.
            
            
               (8)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE:
            
            
               Článok 1
            
            
               Dánsku sa povoľuje uplatňovať zníženú sadzbu dane z elektriny priamo dodávanej plavidlám iným ako športovým plavidlám, kotviacim v prístavoch (ďalej len „elektrina z pobrežnej elektrickej siete“), za predpokladu, že sa dodržia minimálne úrovne zdanenia uvedené v článku 10 smernice 2003/96/ES.
            
            
               Článok 2
            
            
               Toto rozhodnutie sa uplatňuje od 18. júna 2021 do 17. júna 2027.
            
            
               Pokiaľ by však Rada, konajúc na základe článku 113 alebo akéhokoľvek iného príslušného ustanovenia Zmluvy o fungovaní Európskej únie, stanovila všeobecné pravidlá daňového zvýhodnenia elektriny z pobrežnej elektrickej siete, toto rozhodnutie sa prestáva uplatňovať dňom nadobudnutia účinnosti uvedených všeobecných pravidiel.
            
            
               Článok 3
            
            
               Toto rozhodnutie je určené Dánskemu kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 283, 31.10.2003, s. 51 – 70.
               
               
                  
                     (2)
                  
                        Ú. v. EÚ L 159, 25.6.2015, s. 68 – 69.
               
               
                  
                     (3)
                  
                        Pojem „športové plavidlo“ je vymedzený v článku 14 ods. 1 písm. c) druhom pododseku smernice 2003/96/ES.
               
               
                  
                     (4)
                  
                        Všetky výpočty sú založené na výmennom kurze z 1. októbra 2019, t. j. 7,4662 DKK = 1 EUR. Pozri Ú. v. EÚ C 329, 1.11.2019, s. 3.
               
               
                  
                     (5)
                  
                        Nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1 – 78).
               
               
                  
                     (6)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (7)
                  
                        SWD(2019) 329 final.
               
               
                  
                     (8)
                  
                        Závery Rady z 28. novembra 2019, 14608/19, FISC 458. 
               
               
                  
                     (9)
                  
                        Všetky výpočty sú založené na výmennom kurze z 1. októbra 2019, t. j. 7,4662 DKK = 1 EUR. Pozri Ú. v. EÚ C 329, 1.11.2019, s. 3.
               
               
                  
                     (10)
                  
                        Smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008, s. 1).
               
               
                  
                     (11)
                  
                        Smernica Európskeho parlamentu a Rady (EÚ) 2016/802 z 11. mája 2016 o znížení obsahu síry v niektorých kvapalných palivách (Ú. v. EÚ L 132, 21.5.2016, s. 58 – 78).
               
               
                  
                     (12)
                  
                        Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1 – 20).
               
               
                  
                     (13)
                  
                        C(2014) 2231 final z 9. apríla 2014.
               
               
                  
                     (14)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (15)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Strategické ciele a odporúčania pre politiku EÚ v oblasti námornej dopravy do roku 2018, KOM(2009) 0008 v konečnom znení z 21. januára 2009.
               
               
                  
                     (16)
                  
                        Ú. v. EÚ L 283, 31.10.2003, s. 51.
               
               
                  
                     (17)
                  
                        Vykonávacie rozhodnutie Rady 2015/993/EÚ z 19. júna 2015, ktorým sa Dánsku povoľuje uplatňovať zníženú sadzbu zdaňovania elektriny priamo dodávanej plavidlám kotviacim v prístave v súlade s článkom 19 smernice 2003/96/ES (Ú. v. EÚ L 159, 25.6.2015, s. 68).